C 73/16

Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2020/C 73/08)

Ova se obavijest objavljuje u skladu s člankom 17. stavkom 5.Delegirane uredbe Komisije (EU) 2019/33 (1).

OBAVIJEST O ODOBRENJU STANDARDNE IZMJENE

Ribera del Duero

Referentni broj: PDO-ES-A0626-AM04

Datum obavijesti: 20. studenoga 2019..

OPIS I RAZLOZI ODOBRENE IZMJENE

1. Uključivanje bijelih vina i izraza „clarete” (odjeljak 2. specifikacije i točka 1.4. jedinstvenog dokumenta)

Opis i razlozi

Uključivanje bijelih vina kao proizvoda obuhvaćenih ZOI-jem „Ribera del Duero” i uključivanje sinonima „clarete” za opisivanje ružičastih vina s ciljem poboljšanja njihova uspjeha na tržištu.

Regulatorno vijeće smatra da je iskustvo u proizvodnji bijelih vina na tom području, osobito tijekom posljednjih 20 godina, koje se uglavnom temelji na autohtonoj sorti Albillo Mayor, dosegnulo dovoljnu razinu zrelosti da bi se ti proizvodi obuhvatili ZOI-jem „Ribera del Duero”.

Želja da se zadrže povijesni nasadi tih sorti bijelog grožđa na tom području, zajedno s njihovom genetskom raznolikošću, prisutnost u medijima i komercijalni uspjeh tih vina na tržištu temelj su na kojem Regulatorno vijeće može izraditi pravila za njihovo uključivanje, kako to predmetni sektor traži već neko vrijeme.

Trenutačno postoji najmanje 25 vinarija koje na tržište već stavljaju tu vrstu bijelog vina koja se temelji na sorti Albillo Mayor, obično u okviru ZOZP-a „Vino de la Tierra de Castilla y León”, te ostvaruju značajne uspjehe (pet vina sorte Albillo Mayor dobilo je više od 91 boda na popisima prestižne publikacije The Wine Advocate).

Odluka da se izraz „clarete” uključi za opis ružičastih vina donesena je kao odgovor na zahtjeve gospodarskih subjekata koji žele sačuvati upotrebu riječi koja se tradicionalno koristi na tom području, a kojom se vina definiraju prema boji. To uključivanje ne zahtijeva nikakvu promjenu uvjetâ ili proizvodnih praksi.

Vrsta izmjene: redovna

I bijela vina i vina „clarete” (vina koja su istovjetna ružičastima, ali s tradicionalnim nazivom koji se upotrebljava na tom području, a odnosi se na njihovu boju i priznat je u nacionalnom zakonodavstvu o označivanju) uključena su u kategoriju „vina”, koja ostaje jedina kategorija odobrena u specifikaciji proizvoda. Ovom se izmjenom ne mijenja, ne dodaje niti se briše bilo koja kategorija vina. Stoga ona ne pripada nijednoj kategoriji predviđenoj člankom 14. stavkom 1. Uredbe (EU) 2019/33.

2. Opis fizikalno-kemijskih svojstava bijelih vina (odjeljak 2. specifikacije i točka 1.4. jedinstvenog dokumenta)

Opis i razlozi

Navođenje definicije analitičkih svojstava koja bijela vina moraju imati da bi zadovoljila zahtjeve iz specifikacije proizvoda i tako bila obuhvaćena ZOI-jem „Ribera del Duero”.

Da bi se uključila ta nova vrsta vina, moraju se definirati njegova fizikalno-kemijska svojstva, barem u smislu uvjeta utvrđenih u članku 20. Provedbene uredbe Komisije (EU) 2019/34 od 17. listopada 2018. o utvrđivanju pravila za primjenu Uredbe (EU) br. 1308/2013 Europskog parlamenta i Vijeća te Uredbe (EU) br. 1306/2013 Europskog parlamenta i Vijeća.

Vrsta izmjene: redovna

Ovom se izmjenom prilagođavaju fizikalno-kemijska svojstva, ali ona ne uključuje znatnu izmjenu konačnog proizvoda, koji zadržava svojstva i profil koji su opisani na poveznici i koji su posljedica međudjelovanja prirodnih i ljudskih čimbenika. Stoga ta izmjena ne pripada nijednoj kategoriji predviđenoj člankom 14. stavkom 1. Uredbe (EU) 2019/33.

3. Redefiniranje organoleptičkih svojstava (odjeljak 2. specifikacije i točka 1.4. jedinstvenog dokumenta)

Opis i razlozi

Nova definicija organoleptičkih parametara koje različite kategorije vina moraju ispunjavati da bi bila obuhvaćena ZOI-jem „Ribera del Duero” kako bi se bolje uskladili s trenutačnim tehnikama senzorske analize.

Uključivanje organoleptičkih svojstava koja bijela vina obuhvaćena tim ZOI-jem moraju imati.

Iskustvo koje je Regulatorno vijeće steklo u okviru projekta „Razvoj analitičkih alata za standardizaciju senzorske analize koju provode odbori za degustaciju ZOI-ja zajednice Kastilja i León”, koji se financira iz EPFRR-a, potaklo je izradu preciznije definicije različitih vrsta proizvoda kao i uključivanje određenog broja uvodnih definicija kojima se objašnjava i osigurava veća jasnoća postupka tumačenja svojstava vina. Ta je izmjena rezultat nastojanja da se bolje opišu svojstva koja svaka vrsta vina mora imati i da se pomogne u primjeni sustava senzorske analize (koji je trenutačno u izradi) usklađenog s normom UNE-EN ISO/IEC 17025:2017.

Za opis bijelih vina upotrijebljeni su podaci iz prethodno navedenog izvješća (koje sadržava određena relevantne reference) i opisi koji su tijekom godina prikupljeni za tu vrstu vina na temelju bogatih iskustava u tom području, među ostalim i u Odjelu za analizu i ispitivanje Regulatornog vijeća.

Time se ne mijenjaju svojstva proizvoda, već se daje podrobniji opis u skladu s novim postupcima senzorske analize.

Vrsta izmjene: redovna

Ovom se izmjenom prilagođavaju organoleptička svojstva, ali ona ne uključuje znatnu izmjenu zaštićenog proizvoda, koji zadržava svojstva i profil koji su opisani na poveznici, a koji su posljedica međudjelovanja prirodnih i ljudskih čimbenika. Stoga ta izmjena ne pripada nijednoj kategoriji predviđenoj člankom 14. stavkom 1. Uredbe (EU) 2019/33.

4. Revizija prakse uzgoja (odjeljak 3. točka (a) specifikacije i točka 1.5.1. jedinstvenog dokumenta)

Opis i razlozi

Definicija najmanje prirodne jakosti koja se zahtijeva za vinovu lozu sorte Albillo Mayor koja se upotrebljava za proizvodnju zaštićenih vina.

Budući da je za ovu vrstu vina vrlo važna svježina i uzimajući u obzir i iskustvo i izvješća o toj sorti koja je izradila organizacija Instituto Tecnológico Agrario Castilla y León (Poljoprivredno-tehnološki zavod zajednice Kastilja i León, ITACyL) tijekom klonske selekcije koja se vrši za sortu Albillo Mayor, odlučeno je da se najmanji prag za usklađenost s ovim parametrom postavi na 17,9 °Brixa (10,5 °Beauméa). Na tu su odluku utjecali i tržišni trend koji naginje svježini za tu vrstu bijelog vina te izražene klimatske razlike među berbama.

Nadalje, odlučeno je da se parametri izraze u stupnjevima Brixa jer je to korisno kad je riječ o utvrđivanju kontrolnih zadaća za berbu.

Vrsta izmjene: redovna

Ovom se izmjenom prilagođavaju samo početni uvjeti sirovina. Ne uključuje znatnu izmjenu konačnog proizvoda, koji zadržava svojstva i profil opisane na poveznici, a koji su posljedica međudjelovanja prirodnih i ljudskih čimbenika. Stoga ta izmjena ne pripada nijednoj kategoriji predviđenoj člankom 14. stavkom 1. Uredbe (EU) 2019/33.

5. Izmjena uvjetâ proizvodnje: prinos pri ekstrakciji (odjeljak 3. točka (b) specifikacije i točka 1.5.1. jedinstvenog dokumenta)

Opis i razlozi

Povećanje prinosa pri ekstrakciji sa 70 litara/100 kg grožđa na 72 litre/100 kg grožđa.

Posljednjih su godina nove tehnologije u vinarijama, osobito hlađenje i upotreba vakuumskih filtara za klasifikaciju mošta, dovele do veće upotrebe soka od grožđa bez znatnog povećanja pritiska koji bi negativno utjecao na kvalitetu. To je dovelo do većeg prinosa i iste razine kvalitete koja se zahtijeva u specifikaciji proizvoda.

Vrsta izmjene: redovna

Ova izmjena ne uključuje znatnu izmjenu zaštićenog proizvoda, koji zadržava svojstva i profil opisane na poveznici, a koji su posljedica međudjelovanja prirodnih i ljudskih čimbenika. Stoga ta izmjena ne pripada nijednoj kategoriji predviđenoj člankom 14. stavkom 1. Uredbe (EU) 2019/33.

6. Uvjeti i razdoblja odležavanja (odjeljak 3. točka (b) specifikacije i točka 1.5.1. jedinstvenog dokumenta)

Opis i razlozi

Pravila o uvjetima i razdobljima odležavanja premještaju se iz odjeljka 8. u odjeljak 3. jer se to smatra primjerenijim.

Pravila o uvjetima i razdobljima odležavanja nisu izmijenjena, već je promijenjen samo njihov položaj: iz odjeljka 8. točke (b) podtočke 3. („Pravila o označivanju”), gdje su bila uključena kao pravila o upotrebi tradicionalnih izraza i neobveznom označivanju, premještena su u odjeljak 3. točku (b) podtočku 3. („Posebni enološki postupci”, „Uvjeti odležavanja”).

Pritom je iskorištena mogućnost uključivanja pojašnjenje o izračunu razdobljâ odležavanja kako bi se propisalo da početak razdoblja utvrđenih u tom odjeljku ni u kojem slučaju ne može biti prije 1. listopada godine berbe. Nadalje, izračun najkraćeg razdoblja odležavanja koje je potrebno da bi se mogli koristiti tradicionalni izrazi „Reserva” i „Gran reserva” počinje kada se serija vina ulije u hrastove bačve.

Osim toga, postoji i pravilo o najvećem kapacitetu bačvi koji se smatra primjerenim za kvalitetu konačnog proizvoda (330 litara za tradicionalne izraze i 600 litara za „Roble/Barrica”).

Vrsta izmjene: redovna

Ova je izmjena samo izmjena odjeljka i pojašnjenje. Ne uključuje znatnu izmjenu konačnog proizvoda, koji zadržava svojstva i profil opisane na poveznici, a koji su posljedica međudjelovanja prirodnih i ljudskih čimbenika. Stoga ta izmjena ne pripada nijednoj kategoriji predviđenoj člankom 14. stavkom 1. Uredbe (EU) 2019/33.

7. Izmjena ograničenjâ proizvodnje vina: sorte koje su komponente crnih vina (odjeljak 3. točka (c) specifikacije i točka 1.5.1. jedinstvenog dokumenta)

Opis i razlozi

Nova definicija sastava sorti za crna vina obuhvaćena ZOI-jem „Ribera del Duero”, povećanjem moguće upotrebe sorte Red Grenache u udjelu do 25 % jer je ta sorta sve više cijenjena na tržištu.

Donesena je odluka o određivanju najvišeg postotka do kojeg se može upotrebljavati odobrena sorta Red Grenache u odnosu na udio dopušten za druge odobrene crne sorte. Ta je izmjena uključena na zahtjev sektora, koji smatra da su nijanse te sorte dobrodošle. Međutim, time se ne utječe na njezinu upotrebu jer se zadržava najmanji udio od 75 % sorte Tempranillo, Tinto Fino ili Tinta del País. Trenutačno postoji nekoliko subjekata koji sve više upotrebljavaju tu sortu. Oni upućuju na visoke ocjene koje su stručnjaci za vino dali tim vinima, pa čak i onima koja ne ispunjavaju uvjete za zaštitu zbog većeg udjela te sorte u svojem sastavu. Isto tako, Red Grenache tradicionalno je sorta koja se na tom području u velikoj mjeri upotrebljava za proizvodnju crnih vina. Njezin povijesni karakter i odnos s regijom stoga su dokazani.

Isto tako, parcele sorte Red Grenache prisutne na tom području istinski su izvor genotipske varijabilnosti jer su dobivene masovnom selekcijom tijekom više generacija, pa su se na taj način savršeno prilagodile tom području. Regulatorno vijeće želi zadržati i povećati tu vrijednost u tom području, osobito kako bi se bolje nosili s promjenama, a posebno s globalnim zagrijavanjem.

Naposljetku, trenutačna tržišna potražnja za svježijim vinima dokazuje korisnost veće upotrebe te sorte s obzirom na to da se radi o sorti za koju je najvjerojatnije da će dati vinima ta svojstva.

Vrsta izmjene: redovna

Ova izmjena ne uključuje znatnu izmjenu zaštićenog proizvoda, koji zadržava svojstva i profil opisane na poveznici, a koji su posljedica međudjelovanja prirodnih i ljudskih čimbenika. Stoga ta izmjena ne pripada nijednoj kategoriji predviđenoj člankom 14. stavkom 1. Uredbe (EU) 2019/33.

8. Izmjena ograničenjâ proizvodnje vina: sorte koje su komponente bijelih vina (odjeljak 3. točka (c) specifikacije i točka 1.5.1. jedinstvenog dokumenta)

Opis i razlozi

Određivanje postotaka sorti koje bijela vina moraju zadovoljiti. To se osobito odnosi na glavnu sortu Albillo Mayor.

Bijela vina koja proizvode registrirani subjekti i koja su sve više zastupljena na tržištu, ali nisu obuhvaćena oznakom izvornosti, imaju velik udio autohtone sorte Albillo Mayor. Određivanjem minimalnog udjela glavne sorte na razini od 75 % ta bi se činjenica na odgovarajući način uzela u obzir, na temelju istog argumenta kao i za crna vina s tog područja, kod kojih je minimalni udio sorte Tempranillo isto postavljen na razini od 75 %.

U svakom slučaju, u prvoj prijelaznoj odredbi primjenjive Uredbe o zaštićenoj oznaci izvornosti „Ribera del Duero” i o njezinu Regulatornom vijeću navodi se sljedeće:

„Prvo, u skladu s trećom prijelaznom odredbom rješenja od 21. srpnja 1982., Regulatorno vijeće može odobriti proizvodnju zaštićenih vina od grožđa iz vinograda na području proizvodnje u kojima je prisutna mješavina sorti, pod uvjetom da prevladavaju sorte odobrene ovom Uredbom.

Drugo, mora se voditi računa o budućim prilagodbama specifikacije kojima se uključuju nove vrste vina. Zato je primjereno osigurati uobičajena svojstva autohtone sorte, ali i dovoljno prostora za fleksibilnost kako bi se u vina uključile druge tradicionalne sorte ako to bude opravdano na temelju budućih tehničkih studija.”

S obzirom na to, treba dodati i da se vina koja se proizvode na temelju sorte Albillo Mayor na tržište stavljaju kao kvalitetna vina usmjerena na određenu tržišnu nišu i općenito postižu visoke cijene za vina iz te kategorije, što ih čini vrhunskim bijelim vinima.

Vrsta izmjene: redovna

Prethodno je obrazloženo da uključivanje bijelih vina nije izmjena u smislu odredbi EU-a. Nakon što se ta vina uključe, utvrdit će se pravila o njihovoj proizvodnji i ograničenjima kojima se osigurava očuvanje glavnih svojstava vina iz tog područja. Stoga ta izmjena ne pripada nijednoj kategoriji predviđenoj člankom 14. stavkom 1. Uredbe (EU) 2019/33.

9. Revizija zemljopisnog područja (odjeljak 4. specifikacije i točka 1.6. jedinstvenog dokumenta)

Opis i razlozi

Preispitivanje zemljopisnog područja.

Ne mijenja se definirano područje. Ažuriranja se odnose samo na nazive mjesta od kojih se to područje sastoji jer je od uvođenja oznake izvornosti došlo do promjena u granicama općina i lokalne uprave.

Vrsta izmjene: redovna

Nije izmijenjeno područje, već samo formulacija odjeljka.

10. Uključivanje gornje granice za prinos sorte albillo mayor po hektaru (odjeljak 5. specifikacije i točka 1.5.2. jedinstvenog dokumenta)

Opis i razlozi

Opis i razlozi: uključivanje najveće dopuštene proizvodnje po hektaru za sortu Albillo Mayor, koja je postavljena na 9 500 kg/ha.

Iako se produktivnost sorti na području Ribera del Duero može razlikovati, studije koje je proveo ITACyL tijekom selekcije klonova sorte Albillo Mayor pokazuju da je vrijednost od 9 500 kilograma po hektaru razumna za proizvodnju te sorte te je ona stoga uključena u specifikaciju proizvoda za to područje.

Primjerenost vrijednosti koju je utvrdio ITACyL potvrđuje i iskustvo: na temelju trenutačne gornje granice proizvodnje obično se mora žrtvovati velik broj grozdova jer se, s obzirom na vina koja su trenutačno obuhvaćena oznakom, oni mogu koristiti samo za proizvodnju crnih i ružičastih vina.

Ta je gornja granica viša od granice koja je prethodno bila određena i posljedica je uključivanja bijelih vina koja se temelje na toj sorti u specifikaciju proizvoda. Za ta se vina zahtijeva izražena svježina, ali prethodna gornja granica kojom se ograničavala proizvodnja te sorte otežavala je dobivanje tog svojstva.

Vrsta izmjene: redovna

Za sortu Albillo Mayor koja se upotrebljava osobito za proizvodnju bijelih vina potrebno je odrediti maksimalni prinos po hektaru. Stoga ta izmjena ne pripada nijednoj kategoriji predviđenoj člankom 14. stavkom 1. Uredbe (EU) 2019/33.

11. Uključivanje sorte albillo mayor kao glavne sorte (odjeljak 6. specifikacije i točka 1.7. jedinstvenog dokumenta)

Opis i razlozi

Opis i razlozi: sorta Albillo Mayor smatra se glavnom sortom jer je oduvijek bila vrhunska bijela sorta na tom području.

Uključivanje bijelih vina u specifikaciju mora se povezati s načinom na koji Albillo Mayor čini okosnicu. Tu se sortu stoga mora smatrati primarnom sortom, umjesto da se na nju upućuje samo kao na odobrenu sortu.

Postoji nekoliko razloga zašto sorta Albillo Mayor treba biti glavna sorta za proizvodnju bijelih vina na području Ribera del Duero:

— prvo, to je jedina bijela sorta odobrena na tom području,

— drugo, to je glavna sorta za proizvodnju bijelih vina koja na tržište stavljaju registrirane vinarije i čiji uspjeh na tržištu i među vinskim kritičarima povećava interes,

— treće, to je najtradicionalnija i najpoznatija sorta koja se uzgaja na zaštićenom području. Svojstva bijelih vina stoga su s njom usko povezana, a ona se zato mora priznati kao glavna sorta za proizvodnju bijelih vina na području Ribera del Duero.

S obzirom na navedeno, čini se da je utvrđivanje sorte Albillo Mayor kao glavne sorte najbolji način za uključivanje bijelih vina iz tog područja,kako bi ona zadržala svoje tradicionalna svojstva.

Uzimajući u obzir enološku povijest sorta Albillo Mayor u vinogradima u toj regiji oduvijek se uzgajala uz sortu Tempranillo. Obje su sorte zaista određivale osobnost vina iz područja Ribera del Duero.

Vrsta izmjene: redovna

Sorta Albillo Mayor, koja se koristi osobito za proizvodnju bijelih vina, oduvijek je odobrena i vrhunska je bijela sorta s tog područja. Nije riječ o izmjeni, već samo priznavanju prethodno navedene činjenice. Stoga ta izmjena ne pripada nijednoj kategoriji predviđenoj člankom 14. stavkom 1. Uredbe (EU) 2019/33.

12. Uključivanje iznimke za povijesne manjinske sorte (odjeljak 6. specifikacije)

Opis i razlozi

Uključivanje grožđa iz povijesnih vinograda u vina obuhvaćena oznakom.

Upotreba određenih izuzetno manjinskih sorti koje su pomiješane s glavnim sortama tradicionalna je praksa već niz godina, među ostalim i u razdoblju od uvođenja oznake izvornosti za to područje u slučaju ružičastih/„clarete” vina (što je bilo utvrđeno i posebnim pravilima koja su postojala prije izrade specifikacije).

Parcele na kojima se uzgajaju različite povijesne sorte prisutne na tom području čine i znatan izvor genetske varijabilnosti jer su dobivene masovnom selekcijom tijekom više generacija, pa su se na taj način savršeno prilagodile tom području. Regulatorno vijeće isto tako želi zadržati i povećati tu tradicionalnu vrijednost područja, osobito kako bi razvilo alate za nošenje s promjenama, a posebno s globalnim zagrijavanjem.

U isto vrijeme, na tržištu je prisutna potražnja za vinima veće svježine i s rasponom različitih nijansi u složenom profilu vina. To ukazuje na veću korisnost tih sorti, čiju su upotrebu gospodarski subjekti često zahtijevali.

Vrsta izmjene: redovna

Ova izmjena ne podrazumijeva znatnu promjenu značajki proizvoda, koje zadržavaju posebna svojstva objašnjena na poveznici. Zamisao je objediniti tradicionalne postupke i mogućnosti koje pružaju sorte uvedene na to područje s novim trendovima u proizvodnji vina, s ciljem proizvodnje proizvoda vrhunske kvalitete koji odgovara trenutačnim željama potrošača. Stoga ta izmjena ne pripada nijednoj kategoriji predviđenoj člankom 14. stavkom 1. Uredbe (EU) 2019/33.

13. Ažuriranje teksta u opisa povezanosti (odjeljak 7. specifikacije i točka 1.8. jedinstvenog dokumenta)

Opis i razlozi

Manje promjene teksta u opisu povezanosti radi pojašnjenja određenih koncepata i opravdanja predloženih promjena.

Predložene izmjene specifikacije za ZOI „Ribera del Duero” ne podrazumijevaju znatnu izmjenu povezanosti niti je ugrožavaju. Međutim, potrebna je njezina revizija kako bi se pojasnilo nekoliko koncepata, a osobito da bi se istaknulo da su predmetne izmjene opravdane i da ne prekidaju uzročno-posljedičnu vezu.

Vrsta izmjene: redovna

Nije riječ o znatnoj izmjeni, već samo o primjerenijoj formulaciji. Stoga ta izmjena ne pripada nijednoj kategoriji predviđenoj člankom 14. stavkom 1. Uredbe (EU) 2019/33.

14. Izmjena odjeljka 8. „dodatni primjenjivi zahtjevi” (odjeljak 8. specifikacije i točka 1.9. jedinstvenog dokumenta)

Opis i razlozi

Promjene odjeljka 8. „Dodatni primjenjivi zahtjevi”. Njima se ažurira pravni okvir i pojašnjavaju se određeni elementi, kao što su obveza uključivanja u registre, iznimke u načinu primjene prinosa, obrazloženje potrebe za punjenjem u boce na mjestu proizvodnje i informacije o označivanju. Uvedena je i mogućnost upotrebe naziva mjesta kao manjih zemljopisnih lokacija.

Ovaj je odjeljak zapravo u potpunosti revidiran da bi se pojasnili određeni aspekti koji nisu bili dovoljno jasni. Formulacija je sada usklađenija s trenutačnim pravilima.

Mogućnost navođenja naziva manje zemljopisne lokacije znači da je u zemljopisno područje moguće uključiti naziv općina i lokalnih uprava (naselja). To je odgovor na zahtjev sektora jer u današnje vrijeme potrošači pridaju sve veću važnost informacijama o podrijetlu proizvoda.

Granice naziva mjesta precizne su jer je riječ o administrativnim jedinicama.

Vrsta izmjene: redovna

Predložene izmjene ovog odjeljka ne uključuju nikakvu promjenu naziva koji treba zaštititi ni bilo kakva nova ograničenja stavljanja na tržište. Stoga ta izmjena ne pripada nijednoj kategoriji predviđenoj člankom 14. stavkom 1. Uredbe (EU) 2019/33.

15. Ažuriranje točke 9. Podtočke (b) „kontrola specifikacije: zadaće nadzora” (odjeljak 9. točka (b) specifikacije)

Opis i razlozi

Opis i razlozi: ažuriranje odjeljka o zadaćama nadzora.

Za postupak certifikacije za normu UNE-EN-ISO 17065, u koji je uključeno Regulatorno vijeće, potrebna je revizija tog odjeljka kako bi on bio usklađen s načelima utvrđenima u normi.

Vrsta izmjene: redovna

Ova izmjena ne pripada nijednoj kategoriji predviđenoj člankom 14. stavkom 1. Uredbe (EU) 2019/33.

JEDINSTVENI DOKUMENT

1. Naziv proizvoda

„Ribera del Duero”

2. Vrsta oznake zemljopisnog podrijetla

ZOI – Zaštićena oznaka izvornosti

3. Kategorije proizvoda od vinove loze

1. Vino

4. Opis vina

„VINO TINTO JOVEN”, „JOVEN ROBLE”

„JOVEN” (bez odležavanja ili uz odležavanje i/ili fermentaciju u bačvi kraću od tri mjeseca)

Izgled: bistro, barem srednje intenzivne boje i tonova koji se kreću od ljubičastocrvenih do purpurnih.

Miris: prisutnost aroma crvenog i/ili svježeg crnog bobičastog voća srednjeg intenziteta.

Okus: uravnotežen i svjež kao posljedica kisele komponente te lagan ili srednje punoće. Okus koji barem kratko ostaje u ustima.

„JOVEN ROBLE” (uz odležavanje i/ili fermentaciju u bačvi dulju od tri mjeseca)

Izgled: bistro, barem srednje intenzivne boje i tonova koji se kreću od ljubičastocrvenih do purpurnih.

Miris: prisutnost aroma crvenog i/ili svježeg crnog bobičastog voća zajedno s aromama hrasta koje su rezultat odležavanja.

Okus: uravnotežen i svjež kao posljedica kisele komponente te barem srednje punoće. Okus koji barem kratko ostaje u ustima.

U svakom slučaju, fizikalno-kemijski parametri utvrđeni u ovom odjeljku moraju biti u skladu s ograničenjima utvrđenima pravilima EU-a.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 11,5 Najmanji ukupni sadržaj kiselosti 4 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) (*1) 0,833 Najveći ukupni sadržaj sumporova dioksida (u miligramima po litri) 150

„CRIANZA”

Izgled: bistro, barem srednje intenzivne boje i tonova koji se kreću od granat-crvenih do purpurnih. Bez sumporova dioksida.

Miris: prisutnost aroma crvenog i/ili svježeg crnog bobičastog voća zajedno s aromama hrasta koje su rezultat odležavanja, do barem srednjeg intenziteta.

Okus: uravnotežen, s dovoljno kisele svježine, srednje pun ili pun, koji u ustima ostaje srednje dugo do dugo.

U svakom slučaju, fizikalno-kemijski parametri utvrđeni u ovom odjeljku moraju biti u skladu s ograničenjima utvrđenima pravilima EU-a.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 11,5 Najmanji ukupni sadržaj kiselosti 4 u miliekvivalentima po litri Najveći sadržaj hlapljivih kiselina (u miliekvivalentima po litri) (*2) 0,833 Najveći ukupni sadržaj sumporova dioksida (u miligramima po litri) 150

CRNA VINA „RESERVA” I „GRAN RESERVA” TE OSTALA CRNA VINA KOJA SU ODLEŽALA DULJE OD DVIJE GODINE

„RESERVA” I „GRAN RESERVA”

Izgled: bistro ili lagano zamućeno, barem srednje intenzivne boje i tonova koji se kreću od opeka-crvenih do purpurnih. Bez sumporova dioksida.

Miris: srednje intenzivne arome hrasta koje su rezultat odležavanja, uz moguću prisutnost voćnih kompota, ali ne i svježeg voća.

Okus: uravnotežen, dovoljno kiseo, srednje pun ili pun, koji u ustima ostaje srednje dugo do dugo.

DRUGA VINA KOJA SU ODLEŽALA DULJE OD DVIJE GODINE (uz odležavanje ili fermentaciju u bačvi dulju od tri mjeseca)

Izgled: bistro ili lagano zamućeno, barem srednje intenzivne boje i tonova koji se kreću od opeka-crvenih do purpurnih.

Miris: prisutnost aroma hrasta koje su rezultat odležavanja.

Okus: uravnotežen, dovoljno kiseo, srednje pun ili pun, koji u ustima ostaje srednje dugo do dugo.

U svakom slučaju, fizikalno-kemijski parametri utvrđeni u ovom odjeljku moraju biti u skladu s ograničenjima utvrđenima pravilima EU-a.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 11,5 Najmanji ukupni sadržaj kiselosti 4 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) (*3) 0,833 Najveći ukupni sadržaj sumporova dioksida (u miligramima po litri) 150

RUŽIČASTO VINO/„CLARETE”

Bez odležavanja:

Izgled: bistro, tonova od boje ljuske luka do ružičaste boje maline, uz moguće sive tonove na dnu boce.

Miris: prisutnost aroma crvenog voća i/ili drugog voća.

Okus: uravnotežen i svjež, prosječne ili visoke kiselosti te lagan ili srednje punoće.

Uz odležavanje:

Izgled: bistro, tonova od boje ljuske luka do ružičaste boje maline, uz moguće sive tonove na dnu boce.

Miris: prisutnost aroma svježeg crvenog voća ili kompota crvenog voća i/ili drugog voća, zajedno s aromama hrasta koje su rezultat odležavanja. Prisutnost voća nije obvezna u slučaju vina s oznakom „Reserva” i „Gran Reserva”.

Okus: uravnotežen i svjež, prosječne ili visoke kiselosti te lagan ili srednje punoće.

U svakom slučaju, fizikalno-kemijski parametri utvrđeni u ovom odjeljku moraju biti u skladu s ograničenjima utvrđenima pravilima EU-a.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 11 Najmanji ukupni sadržaj kiselosti 4,3 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) (*4) 0,833 Najveći ukupni sadržaj sumporova dioksida (u miligramima po litri) 180

BIJELA VINA

Bez odležavanja:

Izgled: bistra i boje slame različitog intenziteta.

Miris: prisutnost aroma „drugog voća”. Mogu se osjetiti biljne note.

Okus: uravnotežen i svjež, prosječne ili visoke kiselosti te lagan ili srednje punoće.

Uz odležavanje:

Izgled: bistar, s tonom koji se kreće od slamnato žutog do zlatno žutog. Kod vina s tradicionalnim izrazima „Crianza”, „Reserva” i „Gran Reserva” dopušten je ton žute boje starog zlata.

Miris: prisutnost aroma „drugog voća”, koje može biti svježe voće ili kompot, zajedno s aromama hrasta koje su rezultat odležavanja. Prisutnost voća nije obvezna u slučaju vina s oznakom „Reserva” i „Gran Reserva”.

Okus: uravnotežen i svjež, prosječne ili visoke kiselosti te lagan ili srednje punoće.

Najveći sadržaj hlapljivih kiselina:

0,65 g/l za nefermentirana vina i vina koja nisu odležala u bačvama (10,83 miliekvivalenta po litri)

0,8 g/l za nefermentirana vina i vina koja nisu odležala u bačvama (13,33 miliekvivalenta po litri)

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 11 Najmanji ukupni sadržaj kiselosti 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 10,83 Najveći ukupni sadržaj sumporova dioksida (u miligramima po litri) 180

5. Postupci proizvodnje vina

a. Osnovni enološki postupci

Prakse uzgoja

Da bi se parcele vinograda smatrale parcelama za proizvodnju grožđa obuhvaćenog ZOI-jem „Ribera del Duero”, moraju biti barem u trećem ciklusu rasta od sadnje.

Prakse uzgoja

Najmanja gustoća za nove biljke iznosit će 2 000 trsova po hektaru.

Poseban enološki postupak

19,1° Brixa (11° Beauméa) za crne sorte i 17,9° Brixa (10,5° Beauméa) za bijele sorte.

Poseban enološki postupak

Najviše 72 litre vina ili mošta na svakih 100 kg ubranog grožđa.

Uvjeti odležavanja

Poseban enološki postupak

„CRIANZA”: crna vina s razdobljem odležavanja od najmanje 24 mjeseca, od kojih vino najmanje 12 mjeseci mora odležati u hrastovim bačvama. Ružičasta vina/„clarete” i bijela vina s razdobljem odležavanja od najmanje 18 mjeseci, od kojih vino najmanje šest mjeseci mora odležati u hrastovim bačvama.

„RESERVA”: crna vina s razdobljem odležavanja od najmanje 36 mjeseci, od kojih vino najmanje 12 mjeseci mora odležati u hrastovim bačvama, a ostatak razdoblja provesti u boci. Ružičasta vina/„clarete” i bijela vina s razdobljem odležavanja od najmanje 24 mjeseca, od kojih vino najmanje šest mjeseci mora odležati u hrastovim bačvama, a ostatak razdoblja provesti u boci.

„GRAN RESERVA”: crna vina s razdobljem odležavanja od najmanje 60 mjeseci, od kojih vino najmanje 24 mjeseca mora odležati u hrastovim bačvama, a ostatak razdoblja provesti u boci. Ružičasta vina/„clarete” i bijela vina moraju odležati najmanje 48 mjeseci, od kojih vino najmanje šest mjeseci mora odležati u hrastovim bačvama, a ostatak razdoblja provesti u boci.

Uvjeti odležavanja

Poseban enološki postupak

Izraz „ROBLE/BARRICA”

Crna vina, ružičasta vina/„clarete” i bijela vina koja moraju odležati u bačvi najmanje tri mjeseca.

Uvjeti odležavanja

Poseban enološki postupak

Za vina „Crianza”, „Reserva” i „Gran Reserva” hrastove bačve kapaciteta od najviše 330 litara.

Za vina „Roble/Barrica” najviše 600 litara.

Relevantna ograničenja u proizvodnji vina

Vina obuhvaćena ZOI-jem „Ribera del Duero” moraju ispunjavati sljedeće udjele sorti prema vrsti vina tijekom proizvodnje:

Crna vina: moraju sadržavati najmanje 95 % grožđa crnih sorti vinove loze odobrenih na temelju ove specifikacije proizvoda. Udio sorte Tempranillo, Tinto Fino ili Tinta del País ne smije biti manji od 75 %.

Ružičasta vina/„clarete”: moraju sadržavati najmanje 50 % crnih sorti koje su odobrene u ovoj specifikaciji.

Bijela vina: moraju sadržavati najmanje 75 % sorte Albillo Mayor.

b. Maksimalni prinos

CRNE SORTE

7 000 kilograma grožđa po hektaru

CRNE SORTE

50,4 hektolitra po hektaru

BIJELE SORTE

9 500 kilograma grožđa po hektaru

BIJELE SORTE

68,4 hektolitra po hektaru

6. Razgraničeno zemljopisno područje

POKRAJINA BURGOS: ADRADA DE HAZA, ANGUIX, ARANDA DE DUERO (LA AGUILERA y SINOVAS), BAÑOS DE VALDEARADOS, BERLANGAS DE ROA, CALERUEGA, CAMPILLO DE ARANDA, CASTRILLO DE LA VEGA, LA CUEVA DE ROA, FRESNILLO DE LAS DUEÑAS, FUENTECEN, FUENTELCESPED, FUENTELISENDO, FUENTEMOLINOS, FUENTENEBRO, FUENTESPINA, GUMIEL DE IZÁN, GUMIEL DE MERCADO, HAZA, HONTANGAS, HONTORIA DE VALDEARADOS, LA HORRA, HOYALES DE ROA, MAMBRILLA DE CASTREJÓN, MILAGROS, MORADILLO DE ROA, NAVA DE ROA, OLMEDILLO DE ROA, PARDILLA, PEDROSA DE DUERO (BOADA DE ROA, GUZMÁN, QUINTANAMANVIRGO y VALCABADO DE ROA), PEÑARANDA DE DUERO (CASANOVA), QUEMADA, QUINTANA DEL PIDIO, ROA, SAN JUAN DEL MONTE, SAN MARTÍN DE RUBIALES, SANTA CRUZ DE LA SALCEDA, LA SEQUERA DE HAZA, SOTILLO DE LA RIBERA (PINILLOS DE ESGUEVA), TERRADILLOS DE ESGUEVA, TORREGALINDO, TÓRTOLES DE ESGUEVA (VILLOVELA DE ESGUEVA), TUBILLA DEL LAGO, VADOCONDES, VALDEANDE, VALDEZATE, LA VID Y BARRIOS (GUMA y ZUZONES), VILLAESCUSA DE ROA, VILLALBA DE DUERO, VILLALBILLA DE GUMIEL, VILLANUEVA DE GUMIEL, VILLATUELDA i ZAZUAR.

POKRAJINA SEGOVIA: ALDEHORNO, HONRUBIA DE LA CUESTA, MONTEJO DE LA VEGA DE LA SERREZUELA i VILLAVERDE DE MONTEJO (VILLALVILLA DE MONTEJO).

POKRAJINA SORIA: ALCUBILLA DE AVELLANEDA (ALCOBA DE LA TORRE y ZAYAS DE BÁSCONES), (ALCUBILLA DEL MARQUÉS), CASTILLEJO DE ROBLEDO, LANGA DE DUERO (ALCOZAR, BOCIGAS DE PERALES, VALDANZO, VALDANZUELO y ZAYAS DE TORRE), MIÑO DE SAN ESTEBAN y SAN ESTEBAN DE GORMAZ (ALDEA DE SAN ESTEBAN, ATAUTA, INES, MATANZA DE SORIA, OLMILLOS, PEDRAJA DE SAN ESTEBAN, PEÑALBA DE SAN ESTEBAN, QUINTANILLA DE TRES BARRIOS, REJAS DE SAN ESTEBAN, SOTO DE SAN ESTEBAN, VELILLA DE SAN ESTEBAN i VILLÁLVARO).

POKRAJINA VALLADOLID: BOCOS DE DUERO, CANALEJAS DE PEÑAFIEL, CASTRILLO DE DUERO, CURIEL DE DUERO, FOMPEDRAZA, MANZANILLO, OLIVARES DE DUERO, OLMOS DE PEÑAFIEL, PEÑAFIEL (ALDEAYUSO, MÉLIDA y PADILLA DE DUERO), PESQUERA DE DUERO, PIÑEL DE ABAJO, PIÑEL DE ARRIBA, QUINTANILLA DE ARRIBA, QUINTANILLA DE ONÉSIMO, RÁBANO, ROTURAS, TORRE DE PEÑAFIEL (MOLPECERES), VALBUENA DE DUERO (SAN BERNARDO) i VALDEARCOS DE LA VEGA.

7. Glavne sorte vinove loze

TEMPRANILLO – TINTA DEL PAIS

TEMPRANILLO – TINTO FINO

ALBILLO MAYOR

8. Opis povezanosti

1. Terroir i klimatski uvjeti zemljopisnog područja definirani u točki 5. vinima s tog područja daju prepoznatljivu osobnost. Stoga sinonimija prisutna na tom području za glavne sorte dokazuje da vinova loza koja se tamo uzgaja ima određene razlikovne aspekte koji su zaslužni za tu sinonimiju. Ta razlikovna značajka očituje se u uravnoteženoj prirodnoj kiselosti vina. U slučaju crnih vina, još jedan razlikovni čimbenik visoki je sadržaj fenola, u kojem su vidljivi plavkasti tonovi iz antocijanina i vitizina, kao i tanin visoke polimerne kvalitete.

2. Klima u velikoj mjeri utječe na grožđe, osobito zbog visoke prosječne nadmorske visine područja. Međutim je prethodno opisano polagano dozrijevanje, zajedno s velikim razlikama u temperaturi između noći i dana, u konačnici čimbenik koji tijekom dana pokreće izvanredno nakupljanje korisnih spojeva, a tijekom noći smanjuje njihovu metaboličku razgradnju. Dugo dozrijevanje isto tako prirodno zaslađuje tanin.

3. Stoga je područje proizvodnje obuhvaćeno ZOI-jem „Ribera del Duero” primjereno za proizvodnju kvalitetnih vina pod uvjetom da se odredi gornja granica za količinu koja se proizvodi u vinogradima i da se ne upotrebljavaju kasne sorte. Za područje je karakterističan velik broj sunčanih sati (više od 2 400 godišnje) te je ljeti i tijekom rasta i dozrijevanja dovoljno toplo, a te su karakteristike potrebne za postizanje dobrog sadržaja polifenola. Područje je zaista jedva primjereno za proizvodnju kvalitetnih vina za koja su potrebne prilagodbe mjesta za sadnju, sorti, vigora biljaka, praksi uzgoja itd.

4. Prirodni uvjeti na proizvodnom području, koji su povezani s terenom, klimom i vrstama tla, omogućuju najbolji mogući razvoj vinograda koji su se tijekom godina posebno prilagodili području Ribera del Duero. Povrh prethodno opisanih posebnih uvjeta na tom području, postoje i značajke koje su specifične za razvoj sorte Tinto Fino na tom području, koja vinima daje jedinstvenu osobnost. Ta sorta postala je zahvaljujući toj prilagodbi autohtona te se sirovina odlikuje posebnim osobinama za proizvodnju kvalitetnih arhivskih vina, što dokazuju stoljeća tradicije, ali i način na koji se zaštićena vina danas stavljaju na tržište te činjenica da su ta vina omiljena među potrošačima. Sortu Albillo Mayor istodobno se može smatrati glavnom autohtonom bijelom sortom tog područja jer je ona povijesno najčešće uzgajana sorta u toj regiji. Isto tako, bijela vina na tom području tradicionalno su se uvijek proizvodila od te sorte.

9. Osnovni dodatni uvjeti (pakiranje, označivanje, ostali zahtjevi)

Punjenje u boce unutar razgraničenog područja

Pravni okvir:

U nacionalnom zakonodavstvu

Vrsta dodatnog uvjeta:

Pakiranje unutar razgraničenog zemljopisnog područja

Opis uvjeta

Postupak proizvodnje vina obuhvaća punjenje u boce i kasnije odležavanje vina, pa se stoga organoleptička i fizikalno-kemijska svojstva opisana u ovoj specifikaciji mogu jamčiti samo ako se svi postupci obrade vina odvijaju na području proizvodnje. Punjenje vina obuhvaćenih ZOI-jem „Ribera del Duero” u boce jedan je od čimbenika ključnih za postizanje svojstava utvrđenih u specifikaciji. Kao posljedica toga i kako bi se osigurala kvaliteta te pružilo jamstvo u pogledu podrijetla i kontrole, punjenje se obavlja u vinarijama koje se nalaze u registriranim punionicama na području proizvodnje.

Zahtjevi za označivanje

Pravni okvir:

Pravo EU-a

Vrsta dodatnog uvjeta:

Dodatne odredbe u pogledu označivanja

Opis uvjeta

Sva zaštićena vina moraju imati etiketu na kojoj je navedena oznaka zemljopisnog podrijetla „Ribera del Duero”.

Tradicionalni izraz kojim se ZOI zamjenjuje jest „oznaka izvornosti” (OI).

Zahtjevi za označivanje

Pravni okvir:

Tijelo koje upravlja zaštićenim oznakama izvornosti/zaštićenim oznakama zemljopisnog podrijetla ako države članice to predviđaju.

Vrsta dodatnog uvjeta:

Dodatne odredbe u pogledu označivanja

Opis uvjeta

Za zaštićena vina mogu se upotrebljavati tradicionalni izrazi „Crianza”, „Reserva” i „Gran Reserva” pod uvjetom da ispunjavaju uvjete odležavanja utvrđene u specifikaciji (odjeljak 3. točka (b) podtočka 2.).

Za zaštićena vina može se upotrebljavati izraz „Roble/Barrica” pod uvjetom da ispunjavaju uvjete odležavanja utvrđene u specifikaciji (odjeljak 3. točka (b) podtočka 2.).

Zahtjevi za označivanje

Pravni okvir:

Određuje tijelo koje upravlja zaštićenim oznakama izvornosti/zaštićenim oznakama zemljopisnog podrijetla ako države članice to predviđaju.

Vrsta dodatnog uvjeta:

Dodatne odredbe u pogledu označivanja

Opis uvjeta

Za vina zaštićena ZOI-jem „Ribera del Duero” kao neobvezna oznaka može se upotrebljavati zemljopisni naziv neke od manjih zemljopisnih lokacija (naselja) koje su navedene u točki 5. ovog dokumenta pod uvjetom da 85 % grožđa koje se upotrebljava za proizvodnju vina dolazi s parcela koje se nalaze na navedenoj manjoj zemljopisnoj lokaciji.

Poveznica na specifikaciju proizvoda

www.itacyl.es/documents/20143/342640/Ppta+Mod+PCC+DO+RIBERA+Rev+3.docx/77b3b8ce-6ae7-0506-4314-1a47654af80a

(1) SL L 9, 11.1.2019., str. 2.

(*1) 0,833 miliekvivalenta po litri za svaki stupanj alkoholne jakosti za vina koja su odležala do godinu dana. Vina koja su odležala dulje od godinu dana ne smiju premašiti gornju granicu koja se računa na sljedeći način: 1 g/l do 10 % alkohola, a povećava se za 0,06 g/l za svaki stupanj alkoholne jakosti iznad 10 %.

(*2) 0,833 miliekvivalenta po litri za svaki stupanj alkoholne jakosti za vina koja su odležala do godinu dana. Vina koja su odležala dulje od godinu dana ne smiju premašiti gornju granicu koja se računa na sljedeći način: 1 g/l do 10 % alkohola, a povećava se za 0,06 g/l za svaki stupanj alkoholne jakosti iznad 10 %.

(*3) 0,833 miliekvivalenta po litri za svaki stupanj alkoholne jakosti za vina koja su odležala do godinu dana. Vina koja su odležala dulje od godinu dana ne smiju premašiti gornju granicu koja se računa na sljedeći način: 1 g/l do 10 % alkohola, a povećava se za 0,06 g/l za svaki stupanj alkoholne jakosti iznad 10 %.

(*4) 0,833 miliekvivalenta po litri za svaki stupanj alkoholne jakosti za vina koja su odležala do godinu dana. Vina koja su odležala dulje od godinu dana ne smiju premašiti gornju granicu koja se računa na sljedeći način: 1 g/l do 10 % alkohola, a povećava se za 0,06 g/l za svaki stupanj alkoholne jakosti iznad 10 %.